**Itä-Suomen yliopisto**

**Oikeustieteiden laitos**

**LAUSUNTO LUONNOKSESTA HALLITUKSEN ESITYKSEKSI YMPÄRISTÖVAIKUTUSTEN ARVIOINTIMENETTELLYSTÄ ANNETUN LAIN MUUTTAMISEKSI**

Ympäristöministeriön asettama työryhmä on valmistellut luonnoksen (25.4.2016) hallituksen esitykseksi ympäristövaikutusten arviointimenettelystä annetun lain muuttamiseksi. Itä-Suomen yliopiston oikeustieteiden laitos esittää lausuntonaan luonnoksesta seuraavan.

Kokonaisuutena luonnoksen mukaisessa sääntelyssä yhdistyy erinomaisesti uudistetun YVA-direktiivin täytäntööpano, Suomen YVA-järjestelmän vahvuuksien säilyttäminen sekä ympäristövaikutusten arviointimenettelyn sujuvoittamiskeinot Tarastin työryhmän (2015) viitoittamalla tavalla. Uudistuksen jatkovalmistelussa olisi kuitenkin tarvetta kiinnittää huomiota erityisesti seuraaviin näkökohtiin.

Ympäristövaikutusten arviointiselostuksen määritelmästä (ehdotettu YVAL 2 §:n 4 kohta) ei ilmene, että selostus kohdennettaisiin todennäköisesti merkittäviin ympäristövaikutuksiin. Tämä olisi tarpeen määritelmän johdonmukaistamiseksi suhteessa ehdotettuun 18 §:ään, jota voidaan pitää selostuksen sisältövaatimusten kannalta ydinsäännöksenä. Myös ehdotetun 18 §:n yksityiskohtaisista perusteluista tulisi ilmetä merkittävyyskynnys (todennäköisesti merkittävät ympäristövaikutukset). Todennäköisesti merkittävien ympäristövaikutusten tunnistaminen, arvioiminen ja arvioinnin päätelmien riittävä perusteleminen edellyttävät tosin, että myös todennäköisesti merkittävä -kynnyksen alittavia vaikutuksia riittävässä määrin selvitetään ja kuvataan. Myös tämä olisi perusteltua mainita säännöksen yksityiskohtaisissa perusteluissa.

Sekä ehdotetun YVAL 10 §:n että sen yksityiskohtaisten perustelujen tulisi viitata selkeämmin siihen, että säännöksessä tarkoitettuja päätöksiä tehdään myös menettelyn soveltamatta jättämisestä. Muotoiluna voisi olla esimerkiksi: Päätös arviointimenettelyn soveltamistarpeesta.

YVAL:n mukaisen arviointimenettelyn huomioonottamisvelvoitetta koskevat ehdotukset eivät ole yhdenmukaisia. Ehdotettu YVAL 23.3 § viittaa siihen, että lupapäätöksestä on ilmettävä, miten perusteltu päätelmä ja rajat ylittäviin arvioinneissa laaditut kuulemisasiakirjat on otettu huomioon. YSL:iin ja VL:iin ehdotetut muutokset sen sijaan viittaavat siihen, että lupapäätöksistä tulisi ilmetä, miten arviointi (kaikki osat) on otettu lupapäätöksessä huomioon. Myös ehdotettu YVA-menettelyn määritelmä lähtee YVA-menettelyn kaikkien osien huomioonottamisesta.

Ehdotetun 11 yksityiskohtaisissa perusteluissa tulisi ottaa huomioon tarpeet integroida YVA-menettely tiiviisti lupamenettelyihin yhden luukun periaatteen mukaisesti. Hallituksen esityksessä ei tulisi korostaa YVA-menettelyn suorittamistarvetta (kokonaisuudessaan) hankesuunnittelun varhaisessa vaiheessa, vaan riittäisi että laki ohjaa aloittamaan menettelyn muuhun suunnitteluun nähden riittävän varhain.

Ehdotetussa laista ei ilmene, että kuuleminen YVA-selostuksesta voitaisiin tehdä hankkeiden lupamenettelyissä nykyiseen tapaan (arviointiselostuksesta tiedottaminen ja kuuleminen voidaan järjestää voimassa olevan YVAL 11.3 §:n mukaan hanketta koskevassa muussa laissa edellytetyn tiedottamisen ja kuulemisen yhteydessä). Se, että arviointiselostuksesta ja tiedottaminen kuuleminen voitaisiin yhdistää esityksen mukaisesti hankekaavoitusmenettelyyn nykyistä tiiviimmin ei tulisi merkitä YVA:n ja luvan integroimismahdollisuuksien heikentämistä. Tältä osin esitys ei ole johdonmukainen kehitteillä olevan yhden luukun mallin kanssa ja se korostaisi perustelemattomasti YVA-menettelyn kategorista eriyttämistä lupamenettelyistä arviointiselostusvaiheessa. YVA:n selostusvaiheen ja lupamenettelyjen integroimismahdollisuudet tulisi säilyttää nykytasolla siihen saakka, kunnes yhden luukun mallista mahdollisesti tarkemmin säädetään.

YVA-direktiivi ei edellytä, että toimivaltaisen viranomaisen tulisi lausua arviointiselostuksen laatineiden henkilöiden asiantuntemuksesta. Erillinen velvoite tähän ei ole tarpeen, sillä arviointiselostuksen riittävyysarviointi (ehdotettu 21 §) edellyttää selostuksen kokonaisvaltaista laadunvarmistusta. Yhteysviranomainen voi lausua arviointiselostuslausunnossaan selostuksen tekijöiden asiantuntemuksesta, mikäli se on tarpeen.

YVA-menettelyn ja hankekaavoituksen yhteensovittamisesta on säädetty hyvin niukkasanaisesti. Tältä osin voisi olla tarpeen määrittää, mikä viranomainen vastaa yhteensovittamistilanteissa yhteisestä tiedottamisesta sekä mille viranomaiselle lausunnot ja mielipiteet esitetään yhdistetyssä menettelyssä.

Ehdotus ei sisällä voimassa olevan YVAL 5.2 §:n kaltaista säännöstä.YVAL 5.2 §:n nojalla YVA-menettelyn suorittamisesta on voitu YVAL 4.2 §:ssä tarkoitettujen hankkeiden tai toteutetun hankkeiden muutosten osalta poiketa, mikäli vaikutukset on selvitetty muun lain mukaisessa menettelyssä YVAL:ssa edellytetyllä tavallaja selvityksistä on kuultu kaikkia niitä, joiden oloihin tai etuihin hanke saattaa vaikuttaa sekä yhteisöjä ja säätiöitä, joiden toimialaa hankkeen vaikutukset saattavat koskea. Säännöstä on sovellettu YVA-lainsäädännön voimassaoloaikana hyvin harvoin. Työryhmän ehdotus säännöksen poistamisesta on perusteltu, sillä käytännössä muiden lakien mukaisissa menettelyissä ei voida varmistua YVA-lainsäädännön vaatimusten täyttymisestä. Ympäristölupamenettelyn osalta ongelmana on erityisesti se, että tarkastelu kohdistuu ko. menettelyssä päästöperäisiin vaikutuksiin, kun taas YVA-lainsäädäntö edellyttää aiheuttamistavoista riippumatonta vaikutustarkastelua. Säännöksen poistamistarvetta korostaa se, että jatkossa YVA-menettelyyn tulee kuulua YVA-direktiivissä tarkoitettu perusteltu päätelmä. Lupa- tai sitä vastaaviin menettelyihin ei sisälly vastaavaa perusteltua päätelmää. YVA- ja lupamenettelyiden tiiviimpi integroiminen on perusteltua tehdä Yhden luukun hankkeen loppuraportissa esitettyjen lähtökohtien pohjalta siten, että samalla varmistetaan YVA-direktiivin vaatimusten täyttyminen.

Joensuussa 4.6.2016

*Tapio Määttä*

Ympäristöoikeuden professori

Oikeustieteiden laitoksen johtaja

Itä-Suomen yliopisto

Lisätietoja: Ympäristöoikeuden yliopistolehtori *Ismo Pölönen*, Ismo.Polonen@uef.fi, 040 594 6024